text: Cigaret-tyve taget på fersk gerning
  02 juli 2018 kl. 04.19
  Tyve på cigaret-jagt begik indbrud to gange på mindre end to timer
  En patrulje, der tilfældigvis kom forbi, kunne kl. 00.40 i nat anholde to indbrudstyve i færd med at bryde ind i Aldi i Give.
  Tyvene – to mænd på henholdsvis 23 og 25 år – havde smadret en rude ind til butikken med et koben, da en patrulje kørte forbi.
  Gerningsmændene havde en bil holdende i tomgang, og den viste sig at indeholde tyvekoster fra et andet indbrud begået knapt to timer tidligere i Aldi i Skanderborg.
  Her havde tyvene stjålet to gitre med cigaretter fra kasseområdet.
  De to mænd er begge fra Frederikssund-området, og de er begge kendt af politiet fra lignende kriminalitet.
  - I Give nåede de ikke ind i butikken, før de blev taget på fersk gerning, men da de havde cigaret-gitrene fra Skanderborg liggende i bilen, er der næppe tvivl om, at de står bag indbruddet tidligere på aftenen, fortæller vagtchef Jeppe Thranum fra Sydøstjyllands Politi til TV SYD.
  De to mænd sidder nu i arresten og venter på at blive afhørt af politiet, inden de formentligt fremstilles i grundlovsforhør.
  